આતરસુંબા પોસઈ જે.કે.રાઠોડે જણાવ્યુ હતું કે, કપડવંજ નાની વ્હોરવાડમાં રહેતા અલ્તાફબેગ મીરઝાના લગ્ન અમદાવાદની શાહીના સાથે થયા હતા. લગ્નજીવન દરમિયાન શાહીનાએ એક દીકરી અને બે દીકરાને જન્મ આપ્યો હતો. જેમાં નવ માસ પહેલા જન્મેલા દીકરાને નણંદને દત્તક આપ્યો હતો. અલ્તાફબેગ પોતાની પત્ની બે બાળકો અને દાદી સાથે રહેતા હતા. દરમિયાન શાહીનાને અવારનવાર દાદીસાસુ સાથે ઘરના કામકાજ બાબતે કકળાટ થતો હતો. પરંતુ અલ્તાફબેગ દાદીનું ઉપરાણું લેતા હોય, શાહીનાને મનમાં લાગી આવ્યુ હતું. પતિ-પત્ની વચ્ચે કકળાટ થતાં શાહીના પોતાની દીકરી અલ્પીયા (ઉં.વ.૯) તથા દીકરા અવેગ (ઉં.વ.૪)ને લઈ પિયર અમદાવાદ ચાલી ગઈ હતી. જ્યાં તેણીએ માતા-પિતાને સઘળી વાત કરી હતી. આ વખતે તેણીના માતા-પિતાએ કહેલ કે આ બા‌ળકો અલ્તાફબેગને સોંપી આવ અને તું અમારા ઘરે અમદાવાદ રહેજે. પોતાના બાળકો છીનવાઈ જશે તેવું લાગતા તે તા. ૧૯મીના રોજ બે બાળકો સાથે અમદાવાદથી આંતરોલી આવી હતી. જ્યાં નર્મદા કેનાલમાં બે બાળકો સાથે મોતની છલાંગ લગાવી હતી પરંતુ બે બાળકોના પાણીમાં ડૂબી જતાં મોત નીપજ્યા હતા અને શાહીનાનો આબાદ બચાવ થયો હતો.